Document ID: 31997D0600

KOMMISSIONENS BESLUTNING af 19. august 1997 om bemyndigelse af medlemsstaterne til midlertidigt at tillade handel med sædekorn af rug (Secale cereale L.), der ikke opfylder kravene i Rådets direktiv 66/402/EØF (97/600/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 66/402/EØF af 14. juni 1966 om handel med sædekorn (1), senest ændret ved Kommissionens direktiv 96/72/EF (2), særlig artikel 17,
under henvisning til anmodning fra Finland, og
ud fra følgende betragtninger:
I Finland er mængden af certificeret sædekorn af visse sorter af rug (Secale cereale L.), der er vinterhårdføre, og som opfylder kravene i nævnte direktiv med hensyn til spireevne, utilstrækkelig og opfylder derfor ikke landets behov;
det har ikke været muligt at dække dette behov på tilfredsstillende måde med sædekorn fra andre medlemsstater eller fra tredjelande, der opfylder alle krav i nævnte direktiv;
Finland bør derfor i en periode, der udløber den 30. oktober 1997, bemyndiges til at tillade handel med sædekorn af ovennævnte art, der er undergivet mindre strenge krav;
desuden bør andre medlemsstater, der er i stand til at forsyne Finland med sådant sædekorn, der ikke opfylder kravene i nævnte direktiv, bemyndiges til at tillade handel med dette sædekorn;
de i denne beslutning fastsatte foranstaltninger er i overensstemmelse med udtalelse fra Den Stående Komité for Frø og Plantemateriale henhørende under Landbrug, Havebrug og Skovbrug -
VEDTAGET FØLGENDE BESLUTNING:
Artikel 1
Finland bemyndiges til indtil den 30. oktober 1997 på sit område at tillade handel med indtil 420 tons sædekorn af kategorien »certificeret sædekorn« af vinterhårdføre sorter af typerne Kartano, Akusti, Anna, Ensi og Ponsi af rug (Secale cereale L.), som ikke opfylder kravene i direktiv 66/402/EØF vedrørende minimal spireevne, forudsat at følgende krav er opfyldt:
a) spireevnen er mindst 65 % målt på rent sædekorn
b) den officielle etiket bærer påskriften »mindste spireevne 65 %«.
Artikel 2
De øvrige medlemsstater bemyndiges til på de i artikel 1 fastsatte betingelser og til det af ansøgermedlemsstaten påtænkte formål på deres område at tillade handel med sædekorn, som kan bringes i handelen i medfør af denne beslutning.
Artikel 3
Medlemsstaterne giver straks Kommissionen og de øvrige medlemsstater meddelelse om, hvor store mængder sædekorn der er mærket og tilladt bragt i handelen på deres område i medfør af denne beslutning.
Artikel 4
Denne beslutning er rettet til medlemsstaterne.
Udfærdiget i Bruxelles, den 19. august 1997.

Labels: 17
3
6
18
15